b'\n_START_ARTICLE_\nKitarski orkester Ljudmila Rusa\n_START_PARAGRAPH_\nKitarski orkester Ljudmila Rusa je enajst\xc4\x8dlanski kitarski sestav, ki ga je ustanovil kitarski pedagog Ljudmil Rus leta 1963 in ga vodi \xc5\xa1e danes. Orkester, v katerem se je izmenjalo v vseh teh letih skoraj 100 kitaristov, je eden od najstarej\xc5\xa1ih sestavov te vrste v svetu._NEWLINE_Prvim produkcijam in internim nastopom so sledili javni nastopi, snemanja na radiju, v glasbenih studijih in televiziji ter gostovanja doma in na tujem. Posebno priljubljeni so bili koncerti t. i. Kitarski ve\xc4\x8deri v Narodni galeriji in Slovenski filharmoniji. Zadnjih nekaj let je orkester sodeloval na mednarodnih tekmovanjih v Viareggiu in italijanski Gorici. S kitarskim orkestrom so sodelovali in \xc5\xa1e sodelujejo \xc5\xbee priznani in uveljavljeni glasbeniki ter pevci. Iz kitarskega orkestra pa so iz\xc5\xa1li tudi \xc5\xa1tevilni kitarski pedagogi in koncertanti.'